তাহলে এখানকার শিল্পীদের চলে কী করে? তাঁদের মতে, "আর যাই হোক, মুখোশ বানিয়ে চলে না। এখন তো আমাদের গ্রামের প্রায় সব ছেলেই পুজোর মরশুমে বাইরে চলে যায়। ধীরে ধীরে বিভিন্ন ঠাকুরের মূর্তি তৈরী শিখে নিয়েছে সবাই। আর খানিকটা বেশি রোজগার হয়, যদি দুর্গাপুজোয় কলকাতার কোনও থিমের পুজো থেকে ডাক আসে। গত কয়েক বছর ধরে কোনও না কোনও পুজোর ডাক এসেছে। তবে সেই ডাক তো আর ১০০ ঘরের সব শিল্পী পায় না। যাদের ভাগ্যে শিকে ছেঁড়ে তাদের সুবিধা।" "কিন্তু বিদেশে তো ছৌ-এর মুখোশের কদর আছে। সেখানে আপনাদের জিনিস কীভাবে যায়?" জিজ্ঞেস করতে খানিকটা হেসেই ফেললেন শিল্পীরা। "এটা একেবারে ভুল ধারণা। আমাদের এখান থেকে নিয়মিত বিদেশ কেন, এদেশের কোনও জায়গাতেই মুখোশ যায় না। এক্ষেত্রে বাইরে থেকে কেউ অনেকে এসে হয়তো অনেকগুলো মুখোশ একসঙ্গে কিনে নিয়ে যান। সেখানে গিয়ে তাঁরা চড়া দামে মুখোশ বিক্রি করেন। আমাদের লাভ কিছুই হয় না। হ্যাঁ, একসঙ্গে কেউ ২০টা মুখোশ কিনলে, সেই মাসে একটু বেশি টাকা আসে।" তবে জন্মেঞ্জয়বাবু বললেন, "দেখুন একেবারে কোনও সুযোগ আসে না তা নয়। বছর দুয়েক আগে আমাকে পুরুলিয়ার এক শিক্ষক নেদারল্যান্ডস নিয়ে গিয়েছিলেন। মুখোশ তৈরীর ওয়ার্কশপ করাতে। ওই কয়েকদিনে বিক্রি করে কিছু টাকা ঘরে আনতে পেরেছিলাম।" কিন্তু এই সুযোগ আর কজনের কপালে জোটে। যাঁরা যান তাঁরাও হয়তো ওই একবার বা দু'বারই।